b'\n_START_ARTICLE_\nChristiania (skib, 1875)\n_START_SECTION_\nHistorie\n_START_PARAGRAPH_\nChristiania blev bygget af jern og blev udstyret med to to-cylindrede dampmaskiner, der ogs\xc3\xa5 blev leveret af Burmeister & Wain. Maskineriet drev to skovlhjul og ydede i alt 1.100 HK. DFDS havde siden rederiets oprettelse i 1866 haft en rute til Norge, der fra 1871 blev besejlet af dampskibet Aarhus med anl\xc3\xb8b i Christiania og stop undervejs i G\xc3\xb6teborg. Ruten blev s\xc3\xa5 popul\xc3\xa6r, at rederiet bestilte et st\xc3\xb8rre skib, som fik navnet Christiania. Anl\xc3\xb8bet af G\xc3\xb6teborg undervejs blev fastholdt, fordi det var n\xc3\xb8dvendigt at laste kul for at have br\xc3\xa6ndstof nok til hele turen. _NEWLINE_Inds\xc3\xa6ttelsen af Christiania p\xc3\xa5 ruten bet\xc3\xb8d, at rederiet nu ogs\xc3\xa5 kunne tilbyde k\xc3\xb8jer med madrasser til passagererne p\xc3\xa5 anden klasse, s\xc3\xa5 turen p\xc3\xa5 21 timer blev mere komfortabel. P\xc3\xa5 f\xc3\xb8rste klasse var alle sejl sat. Der var en herresalon med l\xc3\xa6derm\xc3\xb8bler og til damerne en salon i "Palmehavestil" med importerede franske chaiselonger med guldbel\xc3\xa6gninger p\xc3\xa5 l\xc3\xb8vef\xc3\xb8dderne. M\xc3\xa5ltiderne blev indtaget i spisesalonen, akkompagneret af levende musik. Forskellene i serviceniveau var tydeligt afspejlet i priserne: En returbillet p\xc3\xa5 f\xc3\xb8rste klasse kostede 42 kroner og p\xc3\xa5 anden klasse slap man med 18 kroner. Hvis man kunne n\xc3\xb8jes med en d\xc3\xa6ksplads p\xc3\xa5 tredje klasse, var prisen 7 kroner, men s\xc3\xa5 skulle man ogs\xc3\xa5 selv medbringe tallerken, kop og bestik til forplejningen, der her bestod af "kavring" (en slags kiks), gr\xc3\xb8d, fl\xc3\xa6sk, saltet k\xc3\xb8d, v\xc3\xa6lling og dertil \xc3\xb8l. _NEWLINE_Christiania besejlede ruten til Norge indtil 1893, hvor skibet fik andre opgaver i rederiet. I 1904 var det nedslidt og blev solgt for 125.000 rubler til Paul Forostowsky i Windau (Ventspils), der dengang l\xc3\xa5 i Rusland. Her blev det brugt som flydende pakhus for sm\xc3\xb8r under navnet Refrigerator. Senere i \xc3\xa5rtiet kom det tilbage til DFDS og blev omd\xc3\xb8bt til Depotskib No. II. Den gamle hjuldamper blev 26. april 1913 solgt til ophugning til firmaet Petersen & Albeck i K\xc3\xb8benhavn.\n_START_SECTION_\nEfterm\xc3\xa6le\n_START_PARAGRAPH_\nChristianias ry som et komfortabelt og velsejlende skib var s\xc3\xa5 stort, at dets udformning efter sigende dannede grundlag for kongeskibet Dannebrog, der blev bygget hos Burmeister & Wain f\xc3\xa5 \xc3\xa5r senere. Billeder af de to skibe viser under alle omst\xc3\xa6ndigheder store lighedspunkter.'